คืบหน้าการจัดตั้ง “ธนาคารประกันสังคม” เตรียมเสนอเข้าบอร์ดเดือนมีนาคมนี้
นายบุญสงค์ ทัพชัยยุทธ์ เลขาธิการสำนักงานประกันสังคม เปิดเผยถึงกรณีที่มีสื่อหลายสำนัก นำเสนอข่าวเกี่ยวกับการจัดตั้งสถาบันการเงินของสำนักงานประกันสังคม (ธนาคารประกันสังคม) ว่า เรื่องนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และพลเอก ประวิตร วงษ์สุวรรณ รองนายกรัฐมนตรี ที่กำกับกับดูแลกระทรวงแรงงาน มอบหมายติดตามอย่างใกล้ชิด เพื่อประโยชน์ของผู้ประกันตนเป็นที่ตั้ง ซึ่งนายสุชาติ ชมกลิ่น รัฐมนตรีว่าการกระทรวงแรงงาน ได้สั่งการให้สำนักงานประกันสังคม ดำเนินการพิจารณาอย่างรอบคอบ เพื่อสร้างความเชื่อมั่นให้แก่ผู้ประกันตน ซึ่งขณะนี้การจัดตั้งธนาคารประกันสังคม ยังอยู่ในขั้นตอนการพิจารณาความเป็นไปได้ และจะมีการนำเข้าที่ประชุมบอร์ดประกันสังคมในเดือนมีนาคมที่จะถึงนี้ เมื่อได้ข้อสรุปแล้ว จะรายงานความคืบหน้าให้ผู้ประกันตนได้รับทราบต่อไป ที่ผ่านมา คณะกรรมการประกันสังคม ได้แต่งตั้งคณะอนุกรรมการศึกษาความเป็นไปได้ในการจัดตั้งธนาคารประกันสังคม ขึ้นมาศึกษาตามข้อเรียกร้องของกลุ่มแรงงาน เพื่อความโปร่งใส มีข้อมูลสนับสนุนที่ชัดเจน สามารถตรวจสอบได้และคำนึงถึงเสถียรภาพของกองทุนประกันสังคมเป็นสำคัญ  เลขาธิการสำนักงานประกันสังคม ยังกล่าวถึงข้อห่วงใยเกี่ยวกับเสถียรภาพของกองทุนประกันสังคม ว่า สำนักงานประกันสังคมได้พิจารณาการลงทุนโดยนักลงทุนมืออาชีพอย่างรอบคอบ เพื่อสร้างประโยชน์สูงสุดให้แก่ผู้ประกันตนที่เป็นเจ้าของเงินกองทุนร่วมกันและได้มีการเปิดเผยข้อมูลผลตอบแทนของกองทุนฯ ให้ทราบทั้งรายปีและรายไตรมาส ผ่านทางเว็บไซต์สำนักงานประกันสังคม www.sso.go.th โดยการลงทุนมีทั้งในประเทศและต่างประเทศ ส่วนผลการบริหารกองทุนประกันสังคม ณ วันที่ 31 ธันวาคม 2564 มีการลงทุนในหลักทรัพย์ที่มีความมั่นคงสูง ในสัดส่วน 75.71 % และหลักทรัพย์เสี่ยง 24.29% มีเงินลงทุนสะสมสูงถึง 2.28 ล้านล้านบาท ขอให้ผู้ประกันตนทุกคนเชื่อมั่นในเสถียรภาพของกองทุน ทั้งกองทุนประกันสังคมและกองทุนเงินทดแทน ว่ามีเพียงพอต่อการจ่ายสิทธิประโยชน์ให้กับผู้ประกันตนในระยะยาวอย่างแน่นอน